Guderne – og dem vender jeg tilbage til – skal vide, at den tidligere fødevare- og miljøminister Eva Kjer Hansen (V) ikke nærede den store kærlighed til Dagbladet Politiken. Og den manglende kærlighed var helt gengældt.

Nu sidder Esben Lunde Larsen så i stolen, og han er ikke hvem som helst: Lunde Larsen er landmandssøn, har en bror, der er svinebonde, mens svogeren er dyrlæge og moren har været medlem af Vestjysk Landboforening i 42 år. Så spørgsmålet er, om den nye minister kan se ud over familieinteresserne?

Den teologisk uddannede minister ankommer med et noget blakket ry fra sin korte tid som uddannelses- og forskningsminister. Ud over sagen om eventuel videnskabelig uredelighed i forbindelse med sit ph.d-projekt fik han gjort sig uvenner med samtlige universitetsrektorer ved at omtale deres institutioner som »kornfede«. Og han er godt i gang med at gøre sig uvenner med folk på sin nye ressort. Altså de folk, han ikke allerede har lagt sig ud med.